khistorydata/jeongjo-sjw-relations huggingface dataset:
정조 14년 · 목
狀啓以爲明川以南三月中巡飢口比初巡加付爲四十三口而自安邊至北靑旣無不救急之邑永興咸興北靑等邑飢口廣抄與大賑無異民間形色比春初大勝嶺南米船次第來泊私商之多近年爲最市直益減輪行之疾乍止乍起尙不乾淨甚是憂悶利城縣飢口五百八十五折米十四石四斗○救急鹽三石十三斗五升端川府飢口四千七百六十八折米一百十三石一升○救急鹽九石八斗零甲山府飢口一千六百二十八折米四十一石二升○粥田米五石六斗九升三水府飢口三百九十折米十石一升吉州牧飢口一千八百七十八折米四十五石九斗八升○粥田米一石二斗零太六斗八升零鹽一斗七升零○巡問救急折米二十一石五斗醬一石三斗七升零鹽一石三斗七升零藿三同三十七注之零明川府飢口一千四百八十六折米三十五石四斗六升○巡間救急折米十九石十三斗六升鹽四石六斗零醬三石四斗九升零藿五同四十七注之零城津鎭飢口二百十八折米五石六斗七升○粥田米一斗五升零太五升零鹽一升零○巡間救急折米三石五斗四升醬二斗一升零藿二十一注之零已上飢口一萬九百五十三折米二百六十四石十斗五升粥田米六石十斗五升太七斗三升零鹽一斗八升零巡間救急折米四十四石九斗鹽十九石一斗四升醬四石十斗八升零藿十同六注之零
정조 14년 · 강
遞承旨洪明浩洪聖淵以曺遠振朴聖泰代之聖泰尋遞以李益運代之前望也
정조 14년 · 목
以丁範祖爲大司諫李得休爲掌令玄重祚爲正言吳泰賢爲校理柳文養爲副校理閔昌爀爲修撰金熙采爲副修撰金文淳爲知敦寧具紞爲鐵山府使李永喆爲海美縣監吳載純爲同成均閔鍾顯爲知春秋徐浩修爲知經筵宋銓爲司諫柳雲羽爲獻納○前牧使鄭履煥吳大益前兵使孫相龍前府使權以綱李尙說林栽洙李潤春前郡守尹敬喆竝復資
정조 14년 · 강
刑曹堂上聯疏命還給
정조 14년 · 목
刑曹判書鄭昌順參判洪檍參議徐瀅修聯疏請寢罪人張好辰放送成泰柱移配之命敎曰曰宥曰殺坡說雖有之近來刑官持論太酸才有處分便卽聯名上疏事近瀆屑原疏還給捧納承旨推考
정조 14년 · 강
命畿伯啓本還下送
정조 14년 · 목
京畿監司金思穆以罪人金得九等放送張好辰則姑不擧行馳啓敎曰赦文書何等至重則以今方請寢姑勿擧行等語謄關該道事未前聞該道之循例登聞亦關紀綱此啓本還下送令該曹原關文使卽釐正下送後更爲修啓事回諭又以罪人卯怪待日限準次卽爲發配啓敎曰別無隱情不必準三次卽爲還發配所事回諭
정조 14년 · 목
敎曰商山君墓道立石事命畿營擧行則撰進詞臣換改之後宜卽分付而尙今遲滯近來政院事皆若此當該承旨從重推考文字撰進前毋得出直事申飭
정조 14년 · 강
北靑府使柳知養上疏賜批
정조 14년 · 강
召見弘文提學洪良浩京畿監司金思穆廣州府尹鄭大容于重熙堂
정조 14년 · 목
予謂思穆曰水原事役今幾就緖耶思穆曰材木今方精斲望間當上樑矣予曰麥還何以爲之已給於新移民戶募民新接亦幾許耶思穆曰麥還事募民事未及詳知矣予曰本營凡百便同草創卿不與前道伯相議尙未領會是豈成說乎思穆曰各邑所囚賊人當爲發配於絕島而楸黑耽羅則非特敎不得發配故敢達矣予曰楸子島無官長分排於黑山島濟州可也思穆曰發配時定將校次次押送乎予曰各別申飭無如春川事也水原賊人則移送竹山接主人鄭哥極爲痛惡矣思穆曰當爲嚴刑矣予曰三人中一人仍爲嚴囚二人則發配可也又曰各邑將校不可不論賞廣州將校等雖無狀亦可以論賞首將校則他校論賞後發配仍命承旨申耆書園所擧行條目傳于思穆曰出去後熟讀從後來奏如有可稟之事入來政院徵稟思穆啓言道內還穀元來不數狀請加分便成已例今當農務漸殷民勢益渴之時較戶量穀實難排比而諸邑加請之報逐日來到臣非不知分留本意之甚重而有不可膠守常法不思所以變通之道依近例就應留中參量加分後分給實數從後狀聞事請令廟堂稟處敎以量宜加分予謂大容曰因北靑府使上疏欲問忠武學事命爾入侍矣北關馬兵都試請設時何不幷論南關乎大容曰臣久留北關馬兵事詳聞熟知故有所論列於別單而至於南關則來往歷路未詳事情不敢遽然登聞矣予曰南漢軍餉都數爲幾許石耶大容曰各穀爲七萬餘石而折米則爲五萬餘石矣○敎曰北靑倅疏批以別下傳敎爲敎而召問御史北關馬兵事果以耳目之習聞熟知有所論列而南關馬兵未詳事情不得竝論云然則本事之斑駁可知所謂忠武學名稱不載於京司文蹟亦不知北靑外各邑又有似此名稱以此意下諭于本道伯詳考設施之來歷與年條兼採南關各邑事情仍以與北關馬兵科歧一體增設當否細具意見論理狀聞
정조 14년 · 강
推全羅監司閔台爀
정조 14년 · 목
該監司以金店防禁有旨祗受啓敎曰設店之弊爲民邑俱困之端奚獨金店爲然銀店亦然銅店亦然則有旨措語雖因繡啓枚擧不得不單擧金店而所謂看色與摘奸之弊無異隨矢立的朝令若嚴防於金店則奸弊移託於銀銅其弊不一其端今觀本道狀辭只靳靳於金一字太欠別白道伯推考狀啓還下送使之改修正上送仍以此意更爲下諭于諸道伯處
정조 14년 · 강
飭完伯嚴覈罪人李維愼
정조 14년 · 목
全羅監司閔台爀以扶餘縣殺獄罪人李維愼査事馳啓敎曰殺死之獄何等至重至愼處況特敎行査事體自別措辭飭諭不啻申複則求疑於無疑面稽而理究剖破如破竹爬擳如櫛垢使犯者不敢飾其情然後方可謂獄具而辭備觀此査啓元犯果不出逃躱之李維愼而毆打一款雖似自服隱然自歸指使之科猶以授鞭驛卒使之打之爲說而下馬自打終在吞吐之計而屢百金行賂獄吏事亦不分明直告只以七十兩帖給彌縫納招以此疏漏之案無難錄啓者卿之事萬萬駭然大抵維愼老兇閔哥孱劣自初惹起從後成獄節節有全屬於維愼之所爲則因朝令行査之時宜卽限死嚴訊期於一一輸款而所謂發問也捧供也多沒肯綮任渠粧撰謂之半承款則近之謂之得其實則未也至於扶餘刑吏兩漢所爲可謂殺無赦殺獄元犯受賂變換之跡綻露無餘而渠輩以公麼蟣蝨之賤敢於供招惟事依俙雖下此徵細査究之事飭敎之下奸吏奸情尙不敢售其胸臆況殺獄乎然猶卿則看作常事以儘合嚴勘謄諸跋尾勘之一字用於下吏不但不着題以其供招混錄原案者反添疑眩之資未知有甚顧藉於水閫親禆而請此無於前之罪名乎應問各人等農時滯囚可悶卽爲放送閔毅澈出場間保放而原啓本還下送李維愼行兇及圖脫逃匿等情與跡刑吏兩漢受囑作奸之委折蹊徑別加嚴刑捧出明白直招斯速狀聞且以査官言之旣忝會査之坐而其所擧行全不用心亦萬萬痛駭以前査官仍定査官後復若此道伯外先自査官另施重典以此嚴飭分付湖西兩邑守令所犯甚於所料而請罪事待結末處之竝卽知悉事回諭
정조 14년 · 강
成均館以戶曹均廳錢六千兩典僕等處貸下啓
정조 14년 · 목
成均館啓言因館堂所奏鹽醢廛還退之價令戶曹均廳從長拮据後草記事命下矣往復戶曹均廳本館給代條中戶曹錢二千兩均廳錢四千兩典僕等處卽爲先下許貸鹽醢兩廛使之還退限五年每年一千二百兩償納於本館事各別嚴飭
정조 14년 · 강
命守門將金成鉉越俸分揀
정조 14년 · 목
兵曹啓請春三朔能麼兒講一次不通都總經歷朴光進等十一人二次不通都總都事元永龜等十九人三次不通武兼金光屹等三人從重推考四次不通守門將金成鉉越俸一等允之敎曰無勢之守門將獨四次居不其餘武弁講陣皆突誦乎兵判之循例捧入草記殊極未安與入直該堂推考金成鉉越俸分揀此後兵判或間朔或間數朔抽栍試以已誦之陣三陣俱不者草記論責
정조 14년 · 강
飭兵判漢旅節目斯速啓下
정조 14년 · 목
敎曰成命已久似此不難擧行之事如是遲滯殊甚未安漢旅節目使之斯速啓下事申飭兵判處
정조 14년 · 강
命判府事金熤看病醫官待快差退去
정조 14년 · 목
醫官李完白以判府事金熤病症看審書啓敎曰爾則待其快差退去
정조 14년 · 강
命郊壇守護之方論理草記
정조 14년 · 목
禮曹啓言發遣郞廳郊壇次第摘奸則各壇紅箭門及墻垣階砌間間有傾側剝落處故幷卽修改事分付該監敎曰向來申飭何如則執頉如是夥然此蓋守護不謹之致其委折詳査仍究救弊之策論理草記又啓言招致各部書員及營繕書員詳問則以爲八壇皆在郊坰閒曠之地見今守護之人每壇雖定爲四名而分在各處相去絕遠不能這這往審況以無料布之故視同苦役惟事規避從前守護之不謹專由於此云云旣無料布只責苦役實是行不得之事今若以每壇附近里居民各定二名爲壇直磨鍊四等衣資則守護之節似有勝於前使壇直二名間三日輪回往審則此後執頉庶不頻數矣
정조 14년 · 강
飭各該營門軍器造成及請賞復古例
정조 14년 · 목
訓鍊都監啓言內下甲胄監董將校以下考例施賞事命下矣取考本局謄錄則三去庚午年甲胄造成而監董二人內一人加資一人陞敍二去己丑年監董人有令該曹考例稟處之命三去癸巳年監董人有令該曹論賞草記蒙允三去庚子年監董人筵稟請賞有考例論賞之命去辛未年監董人有令該曹考例稟處草記蒙允賞格則俱未有載錄矣今此甲胄修補之役數旣不多監董將校之賞典一款不可循例擧論領納將校旣受試射賞格則弓子賞給係是疊受置之各色匠手等木布分等施賞敎曰只以謄錄中所在者觀之自三去庚午至今辛未各年判下皆有令該曹稟處之聖敎則稟處之文跡當在該曹尙不考出極爲稽忽當該兵曹判書爲先從重推考使之斯速考出草記稟處在前則軍器頻造將校蒙賞而數十年來絕無其例雖以今番言之各營擧行皆昧然此後留意於造成之事進上及請賞亦復古例俾有實校○御營廳啓言依下敎甲胄領納將校以下皆爲施賞而監董將校論賞一款取考謄錄則肅廟朝丁亥乙未年甲胄新造封進矣判付內令該曹考例稟處而賞格則無載錄敎曰肅廟朝丁亥乙未判下辭意旣載謄錄令該曹詳考伊時文蹟草記此後軍器造成復古例事依訓局草記批答擧行○禁衛營啓言取考本營謄錄則甲胄封進元無可考文蹟故不得書入依判下領來將校弓子一張施賞匠手等處各木布一疋分給敎曰依訓御兩營草記批答擧行○守禦廳啓言本廳謄錄一一詳考則甲胄內入初無可考之例不得書入領來將校弓子一張賞給匠手等處各木布一疋分給敎曰依三營草記批答擧行○總戎廳啓言本廳所在謄錄一一溯考則甲胄封進文蹟一無可考之例故監董將校之論賞一款不得書入領來將校則弓子一張施賞匠手等處各木布一疋分給敎曰本廳設營最久以甲胄軍器等事內在文蹟最多者亦莫過於本營今以無乎草記何也卿則推考此草記還給
정조 14년 · 강
命前萬戶宋錫裕等拿囚
정조 14년 · 목
禁府啓言黃海監司李時秀狀啓據刑曹粘目內所已鎭還穀虛留前萬戶宋錫裕徐弘規宋光祿李德一金鎭翼尹興商等移本府處之事允下矣宋錫裕徐弘規今方待命卽爲拿囚而李德一金鎭翼尹興商等前以此罪已經勘斷宋光祿身故云請竝勿論允之又以執禮沈鏶原情啓請議處允之又以柔院前僉使權應稷慶山縣定配啓允之
정조 14년 · 강
命壯勇營十八技軍每哨十五名輪抄鍊藝
정조 14년 · 목
敎壯勇營曰各哨抄擇十八技軍勸課肄藝出於團束之意而渠輩之櫛風沐雨觸寒飮暑已經二年勞苦百端在所軫念意謂設初被抄之技藝精鍊者次次下哨尙今往來敎場云故舊抄之能技藝者昨今親試次第下哨新抄之諸技成樣者更考勤慢次錄置姓名一體下哨以此意竝令該司把總知悉每哨三十名抄定數甚夥然自今爲始十五名式輪抄鍊藝敎官一人有難專當擧行左右列壯勇衛中各一人加定與前敎官合三人除本仕輪回董飭期於成就私習時點心米自三月至八月每日敎官一升軍兵五合磨鍊以給每朔所用紙筆墨亦爲磨鍊題給事餉色竝爲分付
정조 14년 · 강
飭壯勇營將官以下筒箇弓
정조 14년 · 목
敎壯勇營曰筒箇弓申飭不啻嚴明而近來冒禁之弊種種有之揆以紀律萬萬駭然此後則將官將校筒箇所插非角弓騎蒭弓而徒尙外侈有名無實者無時摘奸及春秋點考時如有現捉者先棍汰後啓稟事定式施行仍以此意申明知委於各廳
정조 14년 · 강
命長湍府燒燼民戶別加顧助
정조 14년 · 목
京畿監司金思穆狀啓以爲長湍府民家失火二十三戶而其中一人燒死區別大中小戶恤典先爲題給而燒死人元恤典外助給斂葬之需嚴飭于該府使處敎曰方農失所極爲矜悶各別顧助斫給材木畢奠接後形止狀聞燒死人如有還上蕩減事回諭
정조 14년 · 강
以黃運祚爲燕歧縣監口傳也
정조 14년 · 강
原春監司尹師國以流民還接及護送馳啓
정조 14년 · 목
狀啓以爲連接各邑所報則西北流民搜訪還送者一百九十口內平安道六十四口黃海道三十四口咸鏡道九十二口願留不還者五口內平安道一口咸鏡道四口自他道搜訪過去本道境者八十四口本道流民還接者七口
정조 14년 · 목
箚略曰臣病在殊域萬事都不省記如廟薦應行之事無以擧行致勤飭敎而至於昨日之遣備郞傳宣聖旨末乃史官儼臨開導備至臣頑然蠢然一味方命達宵兢惶金木是俟聖度包容不惟不罪備郞傳宣今又如昨噫居留重任也議薦重事也臣於一出之後從前許多情勢不敢更事提說目下處義又無可引之端則自犯慢命之罪甘就不敬之誅是豈人之情也哉第臣膏肓之疾符到不遠精神則若存若亡形殼則半尸半人若是而不念安音取盡之圖强學承命爲恭之態則蹲冒之譏貪戀之目雖死之後難以自洗伏乞亟免臣所帶相職批以廟薦之旬日遲留卽罕聞之擧昨日備郞傳諭之後切冀旡妄之今瘳卽見箚辭殊庸悶慮强於做箚一本難强於呼薦三人得不爲瞻聆之致惑卿須安心勿辭俟間卽爲造朝擬薦則更無踰今日仍命遣史官傳諭遣御醫看病
정조 14년 · 강
命各該營甲胄監董將校竝施賞加之典
정조 14년 · 목
兵曹啓言甲胄監董將校論賞稟處文跡詳考草記事命下矣本曹謄錄及前例考出則只有辛未年訓局甲胄造成時監董知殼官金道熙因本局請賞自本曹覆啓加資其他各年監董人論賞覆啓文跡無載錄處難以憑考而考見訓局謄錄則三去庚午年監董二人內一人加資一人陞敍事因本局書啓特敎判下矣今番進上甲胄比前各該營甲胄造成時自下封進事體自別似當有拔例論賞之擧訓局監董敎鍊官閑良姜晦煥御營廳監董敎鍊官前萬戶崔泰嶸守禦廳監董敎鍊官折衝朴昌華總戎廳監董敎鍊官司果韓命喆依他例竝施加資之典禁衛營監董敎鍊官嘉善金命遇本資係是嘉善嘉義之階有難輕授相當職調用恐合事宜而干係恩賞不敢擅便至於龍虎營敎鍊官閑良李惟直監董之數比他營最少不敢論賞試射旣不入格依判下弓一張賞給匠手等處各木布一疋施賞敎曰恩賞關係何如則豈以龍虎營之屬兵曹同一效勞而獨爲區別乎嘉義之於嘉善無異瞽睡他營諸校以角爲玉以玉爲金之類無難請加獨於禁校如是者旣有斑駁之嫌又有曲護之失卿則推考件數最少造成最精卽龍虎營也該校加資其次守總兩營也該校一體加資最多而最劣卽都監亦何必區別與禁御監董營校竝施賞加之典
정조 14년 · 강
命北靑府使柳知養準瓜後亦勿差代
정조 14년 · 목
敎曰北靑事才因該倅疏批或有依施者或有稟處者諸條究竟之前難付生手雖以貿穀價京納錢退限事言之此時民情似或爲慰悅之道而待秋徵捧當與糴政相値如是之際反無偏重之慮乎以此以彼此倅不可徑遞北靑府使柳知養準瓜亦勿差代以待竣事事分付該曹
정조 14년 · 강
特施藥院提調吳載純不敍之典罷副提調具㢞職
정조 14년 · 목
敎曰製藥事體至爲嚴重除非御用藥出榻敎則標紙啓下之後仍請監製每十日書入未啓下文書還啓下之後又於朔末修啓別單啓下自在先朝成憲如金石今日藥院事萬萬駭然不待啓下之標紙不稟監製之醫官至有無端製入之擧雖非御用之藥其爲擧行之違式與疏漏前所未聞當該提調亟施不敍之典院務雖不句管與一時代房進去之承宣有異則蔘品不稟監製不察標紙不下無一言開庫後弊所關亦不可無飭當該副提調亦爲罷職欲問委折首醫使之待令則意謂金孝儉者云是金光國大抵首醫異於官職一從資級與座目卽院中不易之故事則渠輩雖不足責亦具廉恥許久越例替據其可成說乎今日擧行之如許亦緣假首醫之誤訓金光國假首醫爲先汰去刑名該廳事分付藥院
정조 14년 · 목
兵曹啓言漢旅軍官新設節目就議大臣應行條件磨鍊以入而壇所各門及明禮門把定騎兵本是鄕軍外面雖似不及於京雇軍察其事勢京雇之人恪勤使喚反不如鄕軍各門把定仍舊貫以騎兵磨鍊敎曰京軍須有一二名爲渠廳日用之需依此知悉磨鍊至於元節目文未條暢願何所妨而所謂擧行事宜多未照管此等節目何敢無難塵覽捧納承旨推考卿則從重推考元節目還給明日內更爲淘洗啓下漢旅皆是皇朝人子孫則守直官差出條以漢旅與皇朝人子孫另擇爲言卿所謂皇朝人子孫或指俗所稱向化人耶然則守直官卽官銜不可不擇如無隨龍東來人子孫中可合者則不可不通擬於俗稱向化後裔而自有主客之殊且今番此擧專爲隨龍八姓此意詳載節目然後可無來頭主客相混之弊而定式之傳敎亦宜錄於弁首竝須知悉原傳敎以漢旅爲敎則此節目改稱漢旅軍官何也旣曰漢旅則訓鍊太將豈敢稱軍官乎卿之擧行節節矇然矣守直官差出則當付軍銜耶抑閑良前銜仍稱耶若付軍銜則當用角帶耶抑越用鐵帶耶無階而直鐵帶無其例以角帶直陞資亦無其例此等事名以節目皆不擧論致煩下敎卿之事尤萬萬駭然矣
정조 14년 · 강
命慈母山城餉穀從便加分
정조 14년 · 목
平安監司沈頤之狀請慈母山城餉穀中限六千石更爲加分敎曰城餉雖重民食尤重何論千數雖過萬包酌量民情事勢從便加分事回諭曾聞本城餉穀捧時之不嚴其弊多端此等事亦宜釐正竝須知悉事一體回諭裒益之政前下有旨已有申複之諭卿必商量從近有登聞而爲先穀簿最乏成川等七邑裕穀之方尤當留意此則猶屬峽郡外此沿邑之穀貴弊必有增而無歇似此等處裒益之前先從京司發賣營耗發賣毋論緊漫用一切之法限十許年二留一分雖一包嚴禁發賣斷不可已先行此規處較戶量穀當爲幾邑先卽區別條列狀聞事亦爲回諭
정조 14년 · 강
以柳戇徐郁修沈晉賢爲承旨前望也
정조 14년 · 목
箚略曰伏見藥院事傳敎下者不勝驚悚藥院擧行之駭然固無所逃罪而請標旨與開庫監劑雖係提調所掌其所聞知旣在劑入之後則要是常時不能檢飭有罪爾臣忝一院之長不飭之罪臣實爲首理難獨逭分合戲伏而祗緣問候請診不敢蹉過日次不得不戴罪進身行止倡披尤增惶赧伏乞亟降嚴譴批以院務都提調副提調皆客耳何必爲引卿其安心勿辭仍命遣史官傳諭
정조 14년 · 강
飭北關補賑人李基福等準瓜僉使作窠差送
정조 14년 · 목
敎曰昨年北關補賑人嘉善前五衛將李基福嘉善韓再郁穀物願納俱過二千五百石以綿布準折各過萬金如許捐財救荒豈比尋常效勞繡衣復命之後有卽除僉使之命而昨秋因國有莫重大役此等承傳未免後時此固勢也伊後銓曹之更不擧論萬萬駭然過都政以後兵曹判書從重推考兩人本道準瓜僉使作窠今日政差送
정조 14년 · 강
有政吏曹判書洪良浩參判趙鼎鎭兵曹判書李▣進
정조 14년 · 목
以柳文養爲應敎鄭民始爲內局提調任尙濂爲長陵參奉○敎曰出六文臣虛司果之尙今積滯云兩司在外及未肅拜未暑經許遞郞暑中次次移擬今日政區處事分付○以李致中爲大司憲朴天行爲大司諫李普天爲執義許晊爲司諫高應觀爲掌令李鎭宅應觀新通也鄭最成李基慶爲持平最成鄭弼祚洪鳳周基慶李萬榮南涑新通也李尙度爲獻納趙得永尹悌東爲正言得永洪秉臣新通也○新除授臺諫高應觀等出牌稍久不卽入肅命幷禁推○以安鼎大爲掌令鄭弼祚李鎭宅爲持平洪秉臣李萬榮爲正言崔顯重爲副校理李基福爲西北僉使韓再郁爲上土僉使
정조 14년 · 강
召見咸陽御史崔顯重于重熙堂
정조 14년 · 강
別軍職金爔江都內軍器反閱後復命
정조 14년 · 목
爔狀啓以爲臣以江都內軍器反閱事敬奉聖敎本月初一日到本府舊册庫所藏軍器及同庫內帑各種與留守申大升點檢後破弓一百三十四張修改次齎來反閱數爻敢此條陳鳥銃七百四柄環刀五百柄各色弓二千三百九張內一百三十四張持來各色長箭四千五十部各色片箭二千一百四十八部十九箇筒兒二千一百九十六箇鹿皮十四令猪皮五令各色甲冑二百四部鐵面甲四部樺皮五百張油席十五番油芚四十三番箭竹一千四百三十三浮七十五箇筒箇六百九十部長劍二十五柄短劍二十柄古道里九十九箇鐺鈀鎗二十箇鞭棍二十柄佛狼機一坐具機敍釘鐵一箇子砲九門鞍籠二部木梙子九千六百七十箇稱子二部白㼃一百斤引刀五十柄各色扇子一千四柄各色筆九千九百九十六柄剪子一百柄宣頭案一百四卷推刷都監儀軌二册
정조 14년 · 목
敎曰近年以來以大臣去就事酬應殆無曠月空日世固有無風之浪亦豈無卿等自反處乎卿等皆能念念於對揚以觸類彌綸無貽酬應之煩惱長留在心頭則雖欲葛藤其勢末由卿之近日言病何其頻仍旡妄之來固所難免萬有一可强地不强大非平日委寄於卿者況朝廷先看事面與體貌以廟擬事言之閱旬不薦屢命不膺曰病曰疾勉回難期未知中書曾有似此事例否此所以爲卿致慨不能已者況相府事務無關於筋力臥閤論道固其職爾呼薦三望不過是九箇字此而寧有不可强之理乎一日二日任諸卿等不決誠不勝憂歎玆遣史官傳予此意卿須亟屈前執卽爲擬薦事傳諭于左議政
정조 14년 · 강
以具庠爲開城留守備薦也
정조 14년 · 강
兵曹進漢旅新設節目
정조 14년 · 목
節目曰我聖上尊周之義洌泉之感寔出於繼述之盛德而凡於皇朝人遺裔忠良臣子孫其顧念庇護之道靡不用極至若漢人牙兵以中朝薦紳之裔爲今日至賤之役特垂矜惻之念每軫矯捄之方矣乃於皇壇望拜之日下詢於皇朝人後孫及牙兵等處爰命有司之臣商其便否量其事勢俾從其所欲亦遂其自願釐草之道拯拔之恩於是乎幷行甚盛意也敬奉傳敎就議大臣成出節目俾之永久遵行而其條件列錄于左一大報壇守直官三員自兵曹漢人子孫中抄擇備三望入啓受點每三日一員式輪回入直一守直官服色着團領帽帶隨品付軍職以存體貌一守直官瓜限四十五朔爲準而參上則付司果限滿後自兵曹啓稟加一資參下則付司勇滿二十朔後依軍門將官例陞六又滿二十五朔則一體加一資在任遭故而終制復差者依他例通計前仕一漢人牙兵三十五名中三十人旣已陞爲漢旅其餘五名姑付訓局哨色次次隨闕陞付一今此創設之初不煩經費與軍需一以哨官及牙兵本料布裁量磨鍊而守直官三員朔廩各米十三斗太五斗漢旅三十人朔料各米十二斗書員一名朔料米九斗直所柴油債米四斗上下而守直官及漢旅衣資以三等磨鍊每等各木三疋上下一守直官三員漢旅三十人書員一名朔廩料米及柴油債等合米二十七石七斗太一石內米二十石十斗太一石自戶曹依前上下米六石十二斗自訓局依前上下衣資木以前給奉足亦自訓句上下一漢旅旣有廳名則不可無統領之人三十人中擇其有風力勤幹者三人依禁旅例作爲一正二領使之檢擧一漢旅宜有直所明禮門部將入直自今草罷每三日三人式輪回入直以爲一朔一番之地服色則只天翼佩劍一漢旅尙屬訓局則凡係班次宜有定制習陣及坐起時參現之節先於局出身一觀武才中旬等試射一依局出身例許試一守直官差出時必以陪從東來八姓人子孫中毋論漢旅與閑良前銜擇其可合者備擬而來頭如無可合者向化人子孫中另擇通融擬望如是定式之後或捨八姓子孫中可合者而曲循顏私以向化人後裔擬望則隨現論勘一祭享時各差備以漢旅權着團領帽帶以代忠義之擧行一守直官及漢旅入直時依例修省記兵曹以爲入啓之地一漢旅中如有遭故作散者則依閑良別武士例馬步軍中稍潔歧從願許屬待終制隨闕還差一漢人子孫中未及入屬者兒弱未付料者依訓局待年軍例別件成册置之該廳待其有窠正領從次第望報訓局以爲塡差之地前銜及終制之類依局出身例輪次塡差一直所省記及凡干文書不可無擧行之人有文筆可堪者差出書員一名每朔料米九斗三等奉足上下而紙地筆墨債亦以奉足餘剩依書字的例自訓局上下一漢旅廳不可無使喚之人料布磨鍊旣無餘剩壇所守直中官隨率房直二名劃給以爲使用之地其雇價依前自兵曹上下一壇直二名壇所各門把定騎兵二名依前仍置修掃除草把門等事如前擧行水工一名依前使喚於守直官直所一明禮門把定騎兵二名依前仍置直所釜鼎瓢子擔桶鋪陳器皿等物以奉足餘剩自訓局隨毀造給
정조 14년 · 강
掌令閔彝縣陳疏辭職賜批
정조 14년 · 목
批以爾之縻是職凡幾遭矣爾以世祿之臣徒尙獨善之志得不有歉於幼學壯行之義乎爾須亟回遐心卽日登途庸副予如渴之望
정조 14년 · 강
命淮陽前府使姜▣襄陽前縣監洪九瑞嚴問捧招
정조 14년 · 목
原春監司尹師國狀啓以爲本道卜定黃腸板敬差官旣已準數監封所封各邑姑無濫斫之由前已馳啓而連送褊裨更加探察則淮陽府加斫之板爲四十三立襄陽縣加斫之數爲二十二株故兩邑座首公兄監色一倂上使嚴問委折則淮陽座首等所供內今此加斫板四十三立乃是舊官在任時所斫而因分付埋置山谷云襄陽座首等所供內舊官在任時加斫二十二株幷與報營病不用十三株置諸山中矣其中十三株作板十三立九立舊官已爲取用四立藏置公廨未作板二十二株仍置山中云矣封山事體何等至重特敎申飭何等截嚴而身爲守令恣意濫斫究厥所爲萬萬痛駭淮陽前府使姜▣襄陽前縣監洪九瑞罪狀令攸司稟處敎曰名以守宰黃腸偸斫前所未聞至於姜▣四十餘板之潛埋山谷不法之外不可但以貽羞言兩邑守令爲先待朝開坐嚴問口招捧直招以聞事分付該府
정조 14년 · 강
命親騎衛張鉉宅等星火上送
정조 14년 · 목
兵曹啓言卽接北兵使李潤慶牒報則親騎衛張鉉宅李允熙二月朔試射時居首云故親試技藝則張鉉宅騎蒭三次十三中柳葉箭十巡二十一矢李允熙騎蒭三次十四中柳葉箭十巡二十矢捧講則能通武經云矣張鉉宅李允熙塡克親騎衛下送時且騎且射騎至沒技射至數十矢然後使卽報兵曹草記放送事奉承傳而該帥臣所報旣如此何以爲之敎以使之星火上送待來到限十日更爲鍊習後本曹敎鍊官眼同待令
정조 14년 · 목
該府啓言所已前萬戶宋錫裕徐弘規餉穀反作罪宋錫裕親年七十六無兄弟獨身云徒三年定配收贖告身盡行追奪又五年禁錮徐弘規告身盡行追奪徒三年定配又五年禁錮允之敎以徐弘規功減一等又啓言雩祀壇壇下執禮沈鏶身爲執禮不卽出齋罪杖八十收贖奪告身三等敎以功減一等
정조 14년 · 강
飭諸道伯嚴戢私掘露棺之弊
정조 14년 · 목
敎曰近來到配狀之首尾陸續者私掘露棺罪也雖以今日放未放啓本言之十之十卽厥罪雖由於邦禁蕩然睯不畏法嗜訟山地之徒亦豈必昔少今多而然乎此蓋各該道伯不欲行任怨懲一之政而不能嚴戢於未然事之駭然孰甚於此況在先朝制法之飭禁至爲截嚴則諸道擧行尤豈敢乃爾此後各道一年內以此事發配夥然者該道臣拿處不禁之守令同罪論收贖不發配只減配文名數致有現發則亦難免其責以此謄頒朝紙仍令該曹嚴飭諸道俾勿更犯
정조 14년 · 강
罷淸安縣監李宗魯仍令該府拿問
정조 14년 · 목
忠淸監司鄭存中狀啓以爲淸安縣監李宗魯今此李沔會原情中溺愛納賂之說雖已脫空莫重行檢之時不能遠嫌至使罪囚攬作口實致煩上徹雖以田政言之豪右膏壤多漏常賦下戶瘠土每添疊稅不得已罷黜其代請令該曹勿論文蔭武以屢經州郡諳練田政之人擇差下送敎曰邑弊田政必須另擇可以責效依狀請勿論文蔭武以屢經州郡諳練田政人今日政擇差下送待其蘇弊仍考實績從後狀聞則當卽陞遷以示聳勸之擧以此知悉事回諭該倅不可罷黜而止令該府拿問勘處
정조 14년 · 강
有政吏曹判書洪良浩參判趙鼎鎭進
정조 14년 · 목
以鄭東觀爲檢詳趙廷鉉爲林川郡守洪述祖爲淸安縣監
정조 14년 · 강
命訓鍊大將徐有大越俸一等
정조 14년 · 목
訓鍊都監哨官望筒以金相九爲副擬以入敎曰本事之落空業已知之許多之人必以家近族近姓名新出之人擬之於非首非末之間殆若擧風然者卿之事不緊甚矣卿則越俸一等聞是五代獨子初仕見落亦由於不干之已遞職任事銓曹擬望亦豈必因以拘礙乎以此知悉
정조 14년 · 강
判下禁府囚供及刑曹回啓
정조 14년 · 목
該府啓言淮陽前府使姜▣原情以爲黃腸封餘二部其外病不用退板及斫餘末端幷使作板都合爲四十餘立仍置山中未及區處云請上裁敎以贓汚千萬金虐民肥已之墨倅古雖有之亦自有當律而名以官長爲此木賊之事旣偸斫又潛埋其所擧措之無一分士夫淸氣適足貽累於朝廷昨下傳敎猶不索言者此也觀此爰辭尤覺無狀旣曰偸斫則二部之於四十餘立餘板之於末端病不用其間不過五十步與百步引置山中與潛埋山谷亦可謂朝三暮四而似服不服首尾橫決渠亦有同得之廉恥則義當羞愧欲死求解不得乃敢以不成說之數行說話吞吐漫漶者究厥所爲愈去而愈怪原情勿施待明朝開坐各別嚴問數爻之相左除却而潛埋山谷指授方略節次一一捧直招後如渠鄙瑣之供不必更請塵覽以其槪略論理草記則當別下處分以此知悉擧行又啓言寧邊前府使許▣原情以爲繡啓中陶灰馱灰事府之檢山坊卽灰石之所出處給柴價燔出給馱價輸致所入合爲四百五十餘兩成貼文書昭在本府豈有斂及疲氓之事鄕任軍任事莅任以來如有差代一從鄕武自中之薦其餘擧樓堞軍器修改時效勞者次第差用人心不淑至有猜隙於久任誚訕於酬勞者而毋論貧富賂實無門五六緡錢只分三兩事渠雖愚迷何敢爲染指之計而第此一款自有苖眽營門會外穀發賣之價或近五兩則五六緡錢納之說旣由於此再昨年朔州移貿條二千二百二十石零每石折錢三兩移來昨春給以三兩冬因巡營狀請捧以三兩今春又以三兩分給則其所云云亦由於此八種穀代捧折米最貴發賣下劣還給事昨秋因朝令代捧今春還給穀簿昭在不必多辨李宗憲三千兩事宗憲卽安州富民也昨冬馱錢而來願救飢民散分之數作爲册子一置本府一則宗憲持去又以是論報營門歸屬分明金卓鳴五百金事曾於乙巳設官吹鐵所以鐸鳴爲監官仍給本府之邑會外穀四百三十三石每年春秋納其利渠赴任後除昨秋今春兩等利錢只令備納本穀囚禁以督因此招怨勒捧願納之穀太半乾沒事某某人願納錢穀昭載賑所文書乾沒與否自可擘破略施賑政務從省減事渠於抄飢之際多般採探始漏而添入旣付而旋拔者有之如是之際不能無紛訴而若其些少相蒙之患面任操縱之弊不敢保其必無而責在字牧忍見頷顑之狀何可用意省減至於饋粥之和水半椀給糧之皮穀數升事實萬萬驚悚自今年正月初巡至三月初巡分賑連以大米甘藿躬檢煮粥量入大碗造成木瓢準此分饋凡七巡聞太粥救飢故一番分饋飢民壯男女則每口小米三升太二升老弱小米二升太二升分給間一巡小米三升代稷九升小米二升代稷六升以折米例分給每巡鹽醬輪回計給旣有受去之飢民亦有分賑之監色此爲明▣▣▣▣六面酷被水災徵稅之政不忍督迫停退之命遽下此際故以野面所捧之穀充峽里未捧之數僅爲磨勘從便推移之罪實所甘心四百流戶雖籍外多而元戶小若能竭力撫摩則豈有一戶之離去乎一則渠罪一則渠罪云請上裁敎以繡啓論列不翅狼藉身爲命吏負此罪名何以措躬於帽帶之列諸般所犯一毫近似則其罪豈可止於尋常竄配觀此爰辭極口發明此則自有道伯欺罔與否不難推覈嚴飭該道各別親執詳査狀聞事付撥行會又以淸州前牧使兪漢雋原情啓請上裁敎以除刑推議處○刑曹啓言充軍罪人韓宗嵂本以代射之罪充軍定配於慶尙道左水營而給賂募人私自代送者無法無嚴莫此爲甚本罪之外宜施加等之律代配人韓希泰貪於賂錢有此替配之擧窮無不爲罪實難赦韓宗嵂及韓希泰各別嚴刑更定遠地充軍之意分付道臣當初移送本曹時領來之下隸發配該道時押去之驛卒亦必有符同幻弄之事其換面替配在何時與否亦令道臣兩罪人處竝嚴問査實指名報來自臣曹照律嚴繩敎以科賊何等重囚則換面替配寧有如許紀綱其時刑官令政院指名現告作奸情狀自本曹與當者一竝捉來嚴刑得情以聞又啓言咸興府罪人金重采馬盛河安孝顯等罪狀本曹初未詳知依傳敎重采等處捧結案狀聞事行會本道今觀道臣狀本馬盛河前已物故而重采孝顯則文案所在無非窮凶叵測大逆不道之說大逆結案之獨自擧行恐關國體請令該曹稟處重采等旣係凶逆有非臣曹所可擧行請令義禁府稟處會寧囚洪太山犯越之罪關係一律請令道臣具格取招狀聞後稟處允之敎以重采等何累該府令該道分首從具格狀聞事分付又啓言因通津朴舜佐妻李召史上言回啓有待新堂出仕更爲論理之命矣此獄六年在囚五度鳴冤前後按査窮竅無餘而朴右太之致命實因無疑朴舜佐之行兇參證昭然其妻上言中九條稱冤及夫行査一無實狀請勿施舜佐則嚴刑取服之意分付道臣允之又啓言開城府金宗得之敢生奪宗之計有此凌嫡之習雖曰聽人敎囑其亦有關風化其所爲言專事誣罔守臣査啓節節相反請依本府狀請照法嚴勘之意分付允之又啓言金化殺獄罪人金召史事元犯自明之言雖諉死者之自縊屋樑之塵網無痕結項之布帶不結其所發明自歸落空且其抱屍入房難掩恐㥘之意斂布買棺顯有乞燐之態況實因之懸錄明是被打參情執跡難逭償命但此金女之朝而無病午而致斃者年方少艾可知盛壯雖或拳打當下致命似無是理又其元犯同是女人性命殞絕不延晷刻尤爲可疑殺越之變旣在白晝目覩參證只有文召史一人而其所供辭亦不分明獄案雖具有難輕議請令道臣更加詳覈啓聞後稟處敎以卿之起疑似然更卽詳査狀聞後稟處又啓言安義縣殺獄罪人林碩鉉事實因明白詞證俱備碩鉉之揮手擲擠光一之折項致命蓋見手勢之猛毒況親是同宗分有嫡庶苟有人理寧容至此渠之供辭亦不得掩諱手背推去之說便是半承款此不償命豈曰有法請依前同推嚴覈取服尙州牧殺獄罪人鄭夫望事起爭於刈薪旣打其夫又毆其妻遂使五朔懷孕之女乃有六日致命之慘如非其父之追蹤率還殺越之變必不止此年未弱冠凶悖如此參情斷法萬殺無惜請各別嚴訊斯速取服安東府殺獄罪人權得文事實因無疑辜限內致命則論以殺獄之體宜施償命之科而第念得文捕校也其所縛打初非私憤之逞憾遠福賊黨也從前行跡曾經鎭營之推治名出賊口認以賊黨不是異事就捕之際先施操鍊雖曰謬規亦非創例翌日押去雖曰寸進猶能行數十里行步屢月苦痛已著病形可騐近來鎭校託以詷捕侵虐良民者固多有之而得文之受任公幹旣非私鬪則直與平民鬪閧致命者比律或有差殊取考大典通編各邑鄕所軍官面里任等笞杖殺人出於私意則斷之以法出於公事則酌輕重定罪以此旁照鎭校與里任以無異同殺獄體重有難輕議請上裁敎以兩囚使之嚴刑訊推安東權得文事近來討捕校卒侵虐民間誠一痼弊事雖因公犯則挾私傅生之論固難輕議而卿之陳列亦有意見除尋常嚴刑三次遠惡絕島限己身減死定配又啓言靈巖千業奉事臣數年之前待罪刑官有此回啓今又叨本職再當議讞獄情別無異情愚見亦如前見八十里往還之事十二日致命之由已悉於年前回啓不必架疊今此道啓中老而飢餒感頓添傷之語昏夜相鬪難分兄弟之說其所起疑皆由意推非有的見以臣愚見終未見其可以傅生者前後道臣俱置罪疑之科不敢强立已見請上裁敎以亞堂亦具意見論理稟處
정조 14년 · 목
黃海監司李時秀狀啓以爲本道流配罪人六十一名纔因特旨判下或放或移配卽今見在者多是罪名稍重者徒年罪人之遇赦卽放難有定式其中罪犯緊重者則不敢循例擧論詳考配案放稟與未放秩區別開錄于左孥籍逆賊綠坐罪人及攔入借射充定水軍者爲奴婢定配與逃亡罪人等依例幷不擧論放秩松禾縣李顯福白川郡李元男甕津府黃夢伊文化縣許濤瑞興府姜弼文殷栗縣李甲同豊川府裵聖袊文化縣李箕述白川郡文順泰稟秩鳳山郡趙重晉遂安郡金應昊長淵縣朴處孝殷栗縣朴春恒文化縣黃河潤康翎縣柳啓河白川郡李震祿延安府崔天漢殷栗縣崔宗烈未放秩義禁府所管罪人黃州牧李宜耆白川郡崔重殺充軍罪人谷山縣金魯成刑曹所管徒年罪人甕津府吳景雲延安府李召史勿限年罪人椒島鎭逆賊有白侄子成孫白翎鎭李景容椒島鎭福奎殷栗縣私奴龍福海州牧鄭鎭璧信川郡安世白文化縣盧啓壽松禾縣車福希文化縣申太金康翎縣洪聖烈黃州牧崔昌極瑞興府崔昌謙災邑移配延安府金啇鉉白翎鎭私奴德龍白川郡鄭致景流三千里罪人豊川府蘇光碩延安府洪泰甲豊川府文光德僧希岑洪彥實鳳山郡僧包順豊川府裵允相兎山縣李景學甕津府金汝凡兎山縣鄭益周白川郡閔尙祿金正九松禾縣文成欽新溪縣楊壽赫文化縣李敏化康翎縣金三宅文化縣朴昌龍長淵縣禹再中殷栗縣朴萬葉黃州牧金元重延安府金碩夏兎山縣金振瑗瑞興府李命元遂安郡林枝仁黃州牧金永大殷栗縣任希祖松禾縣金昌鍊甕津府任德祖金無應致信川郡朱牙只黃州牧金以七松禾縣李東九文化縣鄭國宗殷栗縣都丁模松禾縣李卜淡長淵縣南以杓兎山縣金八孫延安府昌辰億黃州牧李石坤白川郡李瓛張雲老瑞興府吳得尙信川郡李成希延安府金貴孫減死罪人長淵縣丁若弼康翎縣卞已三延安府金芿乭長連縣姜龍泰未至配所罪人秩載寧郡劉一千瑞興府朴弼桓移配罪人未至配所秩安岳郡金順興趙奉連長淵縣崔世奉私奴後同長連縣陳忠伊柳鍵金川郡韓弘沃良女阿只連伊豊川府五禮殷栗縣高雲昌遂安縣李中伊新溪縣金福喆○禁府啓言本府所管定配罪人放秩與未放秩竝依啓聞施行他餘罪人等請令刑曹稟處允之敎以李宜者崔重敎放送○刑曹啓言本曹所管定配罪人放未放秩竝依啓聞施行稟秩中趙重晉金應昊朴處孝朴春恒黃河潤柳啓河李震祿崔天漢等當初所坐或國穀幻弄或公穀郡移且到配不至多年有難輕議崔宗烈罪名雖不深重赴配未滿兩朔竝仍配未放秩盧啓壽與放秩中李元男旣是一事同配則不宜異同但其侵犯官長罪著較重崔昌謙同罪定配人文成豹因特敎減等移配畿邑今番赦典已蒙放則合有一視之典而昌謙律名尙在不限年竝姑減等發配與移配未至配所罪人等或有罪係不輕者或有特敎移配者或有移送原籍官遇赦更稟者幷姑置之其中五禮已至配所入於京畿放未放啓本旣已蒙宥今無可論凡徒年罪人之遇赦卽放旣載法文而今此徒年中吳景雲偸出逆家畓券李召史咀呪欲殺嫡子罪名俱極不輕請依啓本置之敎以趙重晉金應昊朴處孝等該道旣置稟秩到配亦已有年竝放送朴春恒等仍配事依施崔宗烈本事旣異於吏民之告守令近來風化邊事不欲從輕而當初斷以流律過矣放送而考見發配律文只以吏民告守令爲引足以爲說則以莫重二字無難書之於上款律官所爲皆若此當該律官星火捉來自本道嚴杖畿沿定配雖以完伯言之如許照律闔眼成貼者萬萬駭然該道臣爲先從重推考不審委折嚴關責飭令司憲府推緘斯速捧啓盧啓壽崔昌謙減等事依施徒年中吳景雲李召史仍配之請是矣大抵以渠輩所犯徒年輕矣移配遠地勿限年改錄仍秩鄭致景原案中犯手本不分明數年滯配出於重殺獄之意只此足矣放送
정조 14년 · 강
禮曹以北靑府使柳知養疏辭回啓
정조 14년 · 목
該曹啓言北靑府使柳知養上疏批旨有公都會兼試小學下該曹回啓稟處之命矣謹按大典通編四學合製條云四書小學幷背誦八道公都會條云講書同四學據此推之咸鏡公都會之亦使講小學明白無疑今此疏請或未及詳悉法意而然但咸鏡道考講初試只是二人而南北關各取一人故不得不專講四書而小學自在勿論中今若使擧子輩專誦小學則輕重倒置兼治小學四書則力有所不及又若原額外增小學一窠則金石之典有難輕議闊狹請置之敎以令道伯取考疏辭參以已見使之狀聞後稟處他餘條件之令廟堂稟處者皆令明日回啓
정조 14년 · 강
全羅監司閔台赫以張漢奎上言査聞
정조 14년 · 목
狀啓以爲因訓鍊都監陞戶軍張漢奎上言有査實狀聞之命矣定査官摘奸則咸平山地雖是李天培世葬之地漢奎先山亦旣久遠則天培之誣呈官家以至督掘致使屢百年朽骨暴露風陽者豈可忍之事乎方自臣營嚴勘漢奎之痛迫鳴冤容或無怪而敢售移怒之計請掘天培侄婦之冢事涉非理至於務安所在尹李諸冢在法亦非當掘昨年上言未售奸計今年再瀆天聽論其所犯有難容貸而渠以陞戶方在京中令該曹照法勘處
정조 14년 · 강
咸鏡監司李秉模北評事金方行以北關三邑三月中巡分賑形止馳聞
정조 14년 · 목
穩城府飢民三百六口折米七石十四斗七升○巡間枚急折米二石三升藿一同一注之六立慶源府飢民二百六十四口折米五石十三斗七升○巡間救急折米二石十斗三升鹽八斗零慶興府飢民九百九十六口折米二十五石十二斗七升○巡間救急鹽二石十二斗三升已上飢民一千五百六十六口分給折米三十九石十一斗一升還賑民巡間救急折米四石十斗六升鹽三石五斗三升零藿一同一注之六立
정조 14년 · 강
平安監司沈頤之以各邑鎭三月終巡分賑形止馳聞
정조 14년 · 목
尤甚邑義州府飢口八千二百三十折米二百四十七石四斗八升鹽二十二石四升零○粥小米九石九斗三升零太四石二斗零鹽一石一斗四升零龍川府飢口三千四百八十三折米一百三石二斗六升鹽九石三升零○粥大米五石十斗一升醬八斗五升零甘藿八百七十一立朔州府飢口二千十一折米五十九石九斗六升鹽五石三斗三升零○粥小米一石十四斗一升零太一石五斗一升零鹽三斗零昌城府飢口一千九百五十七折米五十七石六升鹽四石十三斗二升零○粥小米一石八斗二升零太一石八斗二升零鹽三斗三升龜城府飢口三千三百六十四折米一百一石一斗醬九石○粥小米五石九斗三升零醬十斗零藿八百四十一立寧邊府飢口六千三百七折米一百八十五石十三斗二升醬十六石二斗二升零○粥大米十石二斗六升零醬一石三斗九升零藿一千五百七十七立成川府飢口五千一百五折米一百五十二石十一斗一升醬十三石七斗九升零○粥小米八石七斗零醬一石三升零藿一千二百七十六立零雲山郡飢口一千九百七十八折米五十八石二斗一升醬五石五升零○粥小米三石二斗六升零醬五斗九升零甘藿四百九十四立零熙川郡飢口五千九百六折米一百七十八石七斗五升醬十六石二斗○粥小米九石十四斗六升零醬一石二斗七升零甘藿一千四百七十六立零順川郡飢口二千七百五十一折米八十石五斗六升醬六石十三斗五升零○粥小米四石五斗五升零醬八斗二升零甘藿六百八十七立零德川郡飢口二千二百三十七折米六十六石四斗一升醬五石十一斗九升零○粥小米三石九斗六升零醬六斗七升零甘藿五百五十九立零寧遠郡飢口二千五百三十九折米七十六石十三斗二升醬六石十三斗六升零○粥小米四石四斗五升零醬七斗六升零甘藿六百三十四立零孟山縣飢口一千七百二十五折米五十一石十四斗二升醬四石九斗五升零○粥小米二石十三斗四升零醬五斗一升零甘藿四百三十一立零陽德縣飢口三千二百五折米九十五石六斗一升醬八石五斗九升零○粥小米五石四斗零鹽六斗四升零殷山縣飢口二千一百六十六折米六十二石十斗八升鹽五石四斗八升零○粥小米一石十四斗一升太一石六斗六升零鹽六斗四升零魚川驛飢口一百九十六折米五石十三斗八升醬七斗九升零○粥大米四斗九升零甘藿四十九立麟山鎭飢口八十八折米二石十斗九升鹽三斗七升零○粥小米一斗六升零太七升零鹽一升零淸城鎭飢口七十二折米二石三斗三升零鹽三斗○粥小米一斗八升零鹽一升零天摩鎭飢口一百十九折米三石八斗六升醬四斗七升零○粥小米二斗九升零昌洲鎭飢口七十八折米二石四斗二升鹽二斗九升零○粥小米一斗零太七升零鹽一升零恃寨鎭飢口四十九折米一石七斗一升鹽一斗九升零○粥小米六升零太六升零安義鎭飢口一百九十一折米五石十斗四升醬七斗五升零○粥小米四斗七升零醬五升零甘藿四十八立委曲鎭飢口一百四十折米四石一斗五升醬五斗三升○粥小米三斗三升零甘藿三十五立柔院鎭飢口六百二十八折米十八石十二斗六升鹽一石十斗一升零○粥小米九斗四升零太六斗二升零鹽六升零寧城鎭飢口四百六十四折米十四石四斗三升醬一五四斗六升零○粥小米十二斗一升零醬一斗三升零甘藿一百十六立兎城鎭飢口二百三十九折米七石二斗八升鹽九斗六升零○粥小米三斗太三斗鹽四升零玉江鎭飢口五十七折米一石十斗三升醬二斗二升零○粥小米一斗三升零鹽一升零水口鎭飢口五十二折米一石八斗七升鹽二斗一升零○粥小米一斗三升零鹽八合零靑水鎭飢口九十八折米二石十四斗四升鹽三斗九升零○粥小米一斗四升零太一斗鹽二升方山鎭飢口九十折米二石十斗九升鹽三斗六升零○粥小米二斗二升零鹽一升零仇寧鎭飢口一百三十折米三石十三斗五升醬五斗二升○粥小米三斗二升零醬三升零甘藿三十二立零幕嶺鎭飢口三百三十二折米九石十三斗五升醬十三斗一升○粥小米八斗二升零醬一斗甘藿一百十立植松鎭飢口九十九折米二石十四斗三升醬三斗九升零○粥小米二斗四升零醬二升零甘藿二十五立龍淵鎭飢口三十六折米一石一斗四升鹽一斗四升零○粥小米九升零乾川堡飢口八十七折米二石九斗四升鹽三斗五升零○粥小米二斗二升大吉號里堡飢口五十九折米一石十一斗五升鹽二斗三升零○粥小米八升零太五升零鹽一升零廟洞堡飢口四十折米一石三斗二升鹽一斗六升零○粥小米五升零太五升零鹽七合零於汀灘堡飢口二十三折米十斗二升鹽八升零○粥小米二升零太二升零鹽四合雲頭里堡飢口四十四折米一石四斗九升鹽一斗七升零○粥小米六升零太四升零鹽七合零甲巖堡飢口四十八折米一石六斗八升鹽一斗九升零○粥小米七升零太四升零鹽八合零○之次邑鐵山府飢口六百八折米十七石八斗八升鹽一石七斗三升零○粥大米十四斗二升零醬一斗三升甘藿二百二立零慈山府飢口一千八百七十折米五十四石六升醬四石八斗六升零○粥大米二石十三斗六升零醬五斗六升零甘藿四百六十七立零楚山府飢口二千一百七十七折米六十三石十斗五升醬五石七斗二升零○粥小米三石七斗零甘藿五百四十四立零江界府飢口三千八百六十三折米一百五石十二斗醬八石四斗二升零○粥小米五石六斗四升零醬十一斗五升零甘藿九百六十六立渭原郡飢口一千六百七十六折米四十八石九斗鹽四石二斗○粥小米二石九斗三升零醬五斗零甘藿四百十九立江東縣飢口一千八百六十八折米五十四石五斗醬四石九斗六升○粥大米二石十四斗一升零醬五斗六升零甘藿四百六十七立宣沙鎭飢口七十一折米二石醬二斗四升零○粥大米一斗五升零鹽一升零甘藿二十四立牛峴鎭飢口三百五十正折米十石九斗七升醬十四斗一升零○粥小米八斗八升零車嶺鎭飢口二百八十四折米八石九斗五升鹽十一斗七升○粥小米七斗二升零阿耳鎭飢口二百一折米五石十四斗四升鹽七斗八升零○粥小米四斗九升零鹽三升零神光鎭飢口二百三十一折米六石九斗三升鹽八斗三升零○粥小米二斗六升零太二斗六升零鹽四升零上土鎭飢口一百四十三折米四石三升鹽四斗九升零○粥小米三斗一升零甘藿三十五立零高山里鎭飢口一百十三折米三石三斗七升醬四斗零○粥小米二斗六升零甘藿二十八立零平南鎭飢口六十六折米一石十三斗五升鹽二斗四升○粥小米八升零太六升零鹽六合零從浦鎭飢口五十三折米一石七斗一升醬一斗七升零○粥小米一斗一升零鹽五合零楸坡鎭飢口一百五十四折米四石三斗二升醬四斗九升零○粥小米三斗二升零醬四升零甘藿三十八立零伐登鎭飢口一百四十折米四石三斗四升鹽五斗六升零○粥小米二斗一升零太一斗四升鹽一升零夞㤛鎭飢口一百七十五折米五石三斗三升醬六斗九升零○粥小米四斗三升零醬五升零甘藿四十三立零吾老梁鎭飢口九十折米二石十斗八升醬三斗六升零○粥小米二斗二升零甘藿二十二立零山羊會鎭飢口一百二十折米三石十斗五升鹽五斗一升○粥小米三斗一升零醬二升零甘藿二十立乫軒洞堡飢口六十一折米一石十三斗三升醬二斗六升零○粥小米一斗六升零甘藿十五立零嗭洞堡飢口一百十一折米三石五斗三升醬四斗五升零○粥小米二斗八升零醬三升零甘藿二十八立馬馬海堡飢口四十四折米一石三斗七升鹽一斗五升零○粥小米九升零都已上飢口七萬八百九十七分給折米二千九十六石五斗九升鹽五十九石十四斗零醬一百二十三石二升零粥大米二十三石一斗三升零小米八十二石三斗八升零太九石十一斗四升零鹽二石九斗四升零醬九石三斗五升零甘藿一萬二千六百七立零
정조 14년 · 강
遞承旨趙尙鎭以尹行任洪義浩爲承旨前望也
정조 14년 · 목
尙鎭不爲仕進故也
정조 14년 · 강
詣北苑行皇壇望拜禮仍臨文禧廟經宿
정조 14년 · 목
具翼善冠黑圓領袍詣春塘堂行望拜禮還御暎花堂宣傳官李儒燁持標信傳納承旨之際直詣御前予謂承旨李祖承曰今日國網雖曰掃地標信宣傳官之直到御前實是前所未有之事也雖云生疏所致苟能一分畏㥘則豈敢如是兵判之不善檢飭罪固難恕承宣之緘默無言尤極駭然矣仍命兵曹判書李坤爲先記過該房承旨李祖承罷職行首宣傳官及承傳宣傳官亦爲汰去令該府拿處當該犯科宣傳官付兵判嚴治仍敎曰文禧廟當親臨行祭該房知悉又命承史侍衛皆待令於協陽門以待還內改具翼善冠袞龍袍乘輿出協陽門由敦化門由備邊司雲觀前路入宮門入齋室降輿召見右議政金鍾秀鍾秀啓言臣於日前以政格事請申飭銓曹今聞昨臘都政徐配修在罷職中而通擬東辟云日昨政望李彥植以南原府使擬黃牧首望蔭官之自初倅陞郡陞府仍陞牧使乃是古未聞之事其驟濫無漸莫此爲甚數十年前大臣筵奏嚴防著爲式其後雖有數次謬例或因下敎破格初非還寢定式則銓官之任自壞破事甚未安蔭官出六人經一考後始除守令載在法典近日之政未經一考而除邑者甚多此亦舊格漸廢之一端請當該銓官一竝從重推考從之
정조 14년 · 강
命司僕前僉正宋持敬拿處分揀
정조 14년 · 목
因持敬拿處傳旨敎以分揀後勿如是之意嚴飭
정조 14년 · 강
平安監司沈頤之以白仁煥供辭査啓
정조 14년 · 목
狀啓以爲因白仁煥原情有令該道査問之命矣其內東軒入參實狀更爲査詰於洪繼徵等七人處則以爲仁煥伊日入來只見繼錄之書而以病先出錄鄕一事終始主張云渠之金吾納供有若牽制官令不得已蹔時往來者然此已可駭金致福等乃是官任年又眇少其生死進退在於官家惟命是趋容或無怪至於仁煥以年以爵爲一鄕之推重官家之顧忌渠若一言爭抗其害必不至此而乃反乘機賭利粧撰納招尤爲駭然矣
정조 14년 · 목
時至具翼善冠袞龍袍就神位前三上香執瓚灌地執幣奠幣執爵奠爵大祝修撰申馥讀祝訖還復位亞獻官右議政金鍾秀終獻官昌城尉黃仁點行禮如儀禮畢還入齋室天明具翼善冠袞龍袍乘輿出齋室由雲觀前路備邊司入敦化門由協陽門還內
정조 14년 · 강
遣禮官致祭于錦城尉朴明源
정조 14년 · 목
禁府以宣傳官尹得逵梁埉原情啓請議處敎以生疏新進何足責莫非渠輩不能檢飭之致汰去輕矣罷職放送又以龍岡前縣監張至顯江東前縣監鄭萬始殷山前縣監李庚運原情啓言至顯則乘轎下裝爲言萬始庚運等以乘扶擔機爲辭勿論轎與機侍從之出宰者首先犯禁雖極痛駭而到今新頒定式之後合有區別輕重之道旣因特敎罷職請竝勿論敎以區別雖有新式侍從自別況首犯乎又況定式之前乎仍前罷職放送又以初檢官扶餘前縣監成鼎柱鴻山前縣監金正淳原情啓請刑推得情敎以所見之各異不足爲怪實因之懸錄終不端的亦與誤錄稍間直勘本律過矣依此參酌照律區別功議勘放後草記又以東道參軍韓祜增原情啓請刑推得情敎以附過放送又以信川前郡守金鎜原情啓言此旣以乘馬轎爲辭此是轎下裝則異於扶擔機當依新頒定式施行而頃因備局草記旣施罷職之典請勿論允之又啓言時囚罪人洪百游供語相左與否關問該道觀此平安監司沈頤之狀啓則以爲洪百游差任捧賂事已爲究詰於其時首鄕又以立本取剩事訊覈於其時倉吏等處査其石數則米爲一百三十石太爲六十五石每石二兩六錢使之立本餘數五百餘兩歸之私用此外又有百餘石立本果是吏輩作奸嚴飭本府毋論官與吏所犯推出本錢準給市人還捧本米以充倉逋云洪百游之前後所犯之罔赦屢招欺隱之無嚴道査陳聞之後尤益彰著渠若有一分嚴畏國法之心賣鄕捧賂立本取剩總爲一千五百餘金之多邑牒道啓鑿鑿相符究厥情狀萬萬痛惡請更加嚴訊取服後照法勘斷允之又啓言以道啓辭意嚴問於洪百游則所犯諸條一一直招其所立本取剩賣鄕捧賂各爲五百餘兩道臣雖已推出加數徵報眞贜綻露三尺至嚴請考律勘斷敎以取剩一款罪雖罔赦猶異於斂民之贜汚雖不可越法計贜而賣鄕捧賂一款數踰四十貫則四十一貫以上卽計贜之死律而一竝入已與否以渠泛稱遲晩之供辭無以知其信然如渠孤雛更令行査徒歸屑越若除公用數爻不及四十貫則的實今日內遠島定配又啓言成鼎柱金正淳各杖六十收贖奪告身一等鼎柱功議各減一等笞四十收贖付過放送正淳功減一等笞五十收贖解見任別敍放送
정조 14년 · 강
汰宣傳官趙雲行具絳趙㠍
정조 14년 · 목
政院啓言四所衛將替直牌出納自有元定日子則昨日動駕時旣是替直當次又無仍佩特敎而宣傳官之無一言皂白事極駭然所當重勘而本院請推之外無他可施之罰何以爲之敎以行首及不能檢飭之承傳宣傳官汰去令該曹口傳差出曹司宣傳官何足責分揀
정조 14년 · 강
命奉化縣史庫待秋修改
정조 14년 · 목
春秋館啓言卽接慶尙監司李祖源狀本則奉化縣璿源閣實錄閣以曝晒之許久曠闕不得開戶點視以致滲濕腐傷之境奉審修改在所不已且實錄尙未奉安請待秋成差遣本館堂郞奉審修葺仍爲奉安實錄之意預爲分付璿源閣修改令宗簿寺稟處允之
정조 14년 · 목
該曹啓言金化縣金召史獄事月前臣曺覆啓以致命之太遽詞證之不明拈出疑端請令更査今究原案則正犯金召史雖曰女人生得健壯有倍男子手勢所及殘弱小女之當下致命事理無怪文召史目擊顚未今番査庭始爲吐實其撞打節次與屍帳傷痕一皆沕合則向來數三疑端自歸烏有罪人金召史更加嚴訊取服之意分付道臣道臣之不備參覈獨爲査啓極涉疏忽所謂張漢翼兩子潛奸之說屋樑下自縊之言雖是元犯求生之計鄭順得上言供辭指此一款則初不盤問反以其子之陰事使其父立證大違凡例請從重推考敎以潛奸與自縊之說明是死囚求生之說云爾則依前同推不容但已依回啓施行又啓言楊根郡姜萬周獄事文萬才與萬周相鬪後赴隣擲柶與妻同枕問藥以傷寒出血於口鼻且被打九日初不呈官致死三宿乍告旋止種種擧措實爲獄理之疑難且以獄案言之諸般痕損別無緊重之形李好才金於屯金俱以未見敺打之意終始納招則傷處詞證俱未十分明的第折獄之法多有情跡之參互者萬周世居邑校也萬才流寓覊蹤也主客判異强弱懸殊半夜暗室奉踢交加救解無人萬周之極意下手可以覷得且況屍親招中渠之母子挽止不得急出籬外高聲殺人頭勢可怕情境切悲家內染疾落空於隣里之通問生前血衫見存於檢騐之屍傍則萬才之被殺於萬周情跡較然非止一端依前嚴訊期於得情之意請分付道臣文萬得及成昆則忍忘不共天之讎顯有私和之跡者事係傷倫各別嚴刑之意亦爲分付敎以道啓曺讞皆如許依回啓施行又啓言依下敎以李維愼獄事問議大臣則左議政蔡濟恭以爲騎星叔馬者發怒星叔毒手以打事或然矣彼不騎星叔馬不伴星叔行者霎時過去之間爲他人雪憤勃然下馬鞭打至死決知無是理矣默揣光景則甲打乙打庶或辨知至於完營反案則維愼必能知自服則死不服則容有可生而無難變招視死如歸者其必有不可堪耐惟顯速死之心者自可推知若果然矣死獄決折無或有愧於天下自以爲無冤乎無論甲打乙打旣無欲殺之心又非可死之杖而不幸致命直由於積雪廣野終宵凍餒誠如判付中辭敎大明律祛衣服凍死之律此指有心而言也今以維愼之投與鞭竹飭令隨來之語觀之其不知星叔之當死可以知之當之以大明律恐或過中直令償命恐不無商量之道云右議政金鍾秀以爲此獄之兩道行査尙未歸一者有二事焉一曰手足傷非要害致命之處二曰兩犯有主客相混之疑也由前則不但手足折傷亦可死及雖非要害傷處毒注必死法有其文而已且以事理推之一指之腫尙能殺人毋論四肢百骸傷重而毒聚則何處非致命之處乎然則實因不難定矣由後則干犯看證諸招雖曰朝夕變改千百端緖要之明切事情而諸招不謀而同者其詞直也窘遁不近理而諸招無不照應者其詞曲也況一時行賂變辭獄情卽地綻露節節輸款者非若兩頭對峙互相勝負之比者乎然則元犯不難定矣實因當從初覆檢狀元犯當從湖南査啓而所慨然者殺獄重事雖無情失入失出厥罪尙云不輕道臣帥臣爛漫私囑之狀彰著無餘而不思嚴懲恐非所以重人命嚴獄體之道來頭之弊益難言云矣請上裁敎以一指之毒能至殺人云者用於呻吟辛苦施至大辜限致斃之類可也此獄未必襯似實因之疑晦若前矣初則意謂維愼則緊於該帥毅澈則以寫官例帶之窠蹤跡甚齟齬云爾近因屬査而詳知李與閔不但地處之相等李亦請裨非親幕之說皆已登徹元犯之非用意換定又分明矣然則實因元犯無以歸一之獄宜在參恕之科李維愼閔毅澈等分等酌配之意分付道臣又啓言槐山郡殺獄罪人趙學誠獄事依下敎移報政府則左議政蔡濟恭以爲檢狀具備詞證明白學誠之爲正犯無疑加用辜限旣載法文則秋曹覆啓之以是爲斷深得執法之體初覆檢所無之時氣二字決是獄老生奸之致傳生一款非所可論云右議政金鍾秀以爲學誠之不當傳生秋曹覆奏大體得之而營邑推覈之際間多疏鹵時疾二字出於檢騐三十餘日後元犯之招而僅以然疑未定之辭與曾前無或被打於人云者雙關互說開一線生路以爲觀俯仰之計及至七朔之後看證官屬皆依元犯招肆然變辭以實其事甚至於致命人之女符同夫家以爲圖脫讎人之地滅倫悖理尤萬萬寒心其時營邑聽信其言有若疑獄然者事極未安元犯外鄭女諸人之以時疾二字爲眩亂獄情之計者一倂鉤覈俾獄情歸一似不可已云請上裁敎以辜限事鄭女諸人訊覈獄情歸一事竝依左右相議施行
정조 14년 · 강
判府事徐命善陳箚賜批
정조 14년 · 목
箚略曰臣伏見傳敎下者以中使之馱乘擔機於驛馬有司僕官員拿處二提調推考之命臣於是竊不勝萬萬驚悚前後奉命之行無論中使內司官屬必以太僕馬往來實出於除弊驛邑之聖意則今此中使之忽然乘馹已是意慮之外至於太僕所騎之無端替把莫非本寺不能檢飭之致若論其罪臣實爲首適値動駕今始自列伏乞亟降威罰批以郞官拿處已分揀卿須安心勿辭仍命遣史官傳諭
정조 14년 · 강
平安監司沈頤之以四月終巡分賑形心馳啓